**ELŐTERJESZTÉS**

**Szombathely Megyei Jogú Város Közgyűlésének 2019. június 18-i rendes ülésére**

**Javaslat a Savaria Szimfonikus Zenekar 2019/2020-as évadra vonatkozó programtervének elfogadására**

Szombathely Megyei Jogú Város Közgyűlése a 279/2015. (VI.18.) Kgy. számú határozatával úgy döntött, hogy a Savaria Szimfonikus Zenekar (a továbbiakban: Zenekar) - a Szombathelyi Egészségügyi és Kulturális GESZ igazgatójával egyeztetve - minden év május 31. napjáig készítse el a következő évad részletes, az önkormányzati támogatási igényt is tartalmazó programtervét a Közgyűlés számára.

A Zenekar a határozatban foglaltaknak megfelelően benyújtotta a dokumentumot, amely az előterjesztés mellékletét képezi az alábbiak szerint:

1. sz. melléklet: szakmai program szöveges ismertetése,
2. sz. melléklet: költségvetés-tervezet 2019. július 1. napjától 2019. december 31. napjáig,
3. sz. melléklet: költségvetés-tervezet 2020. január 1. napjától 2020. június 30. napjáig.

A szöveges ismertetés a 2020. évi Nemzetközi Bartók Fesztivál és az Iseumi Nyári Játékok részletezését nem tartalmazza, mert a rendezvények finanszírozási lehetőségeiről a programtervezet megismerése után szükséges még tárgyalást folytatni.

A szakmai tervben felvázolt feladatok financiális feltételei jelentősen javultak a központi támogatás emelkedésének és a fenntartó önkormányzat támogatásának köszönhetően.

A Zenekar programterveinek költségvetése évadonként:

2017-2018: 48.285.832,- Ft,

2018-2019: 50.752.500,- Ft,

2019-2020: 63.988.800,- Ft.

Fentiek alapján a 2019-2020-as évad programtervének megvalósítása előreláthatólag 13.236.300,- Ft önkormányzati többletforrást igényel.

Tekintettel a Tao-támogatás helyébe lépő központi támogatás bizonytalanságára, továbbá a folyósítás módjára, várhatóan a Nemzeti Komolyzenei Stratégia megalkotásának és elfogadásának függvényében alakul az intézmény 2020. évi költségvetése.

Amennyiben a fent jelzett összegű önkormányzati többletforrás szükségessé válik, úgy azt a 2020. évi költségvetésben indokolt biztosítani.

Kérem a Tisztelt Közgyűlést, hogy az előterjesztést megtárgyalni, és döntését meghozni szíveskedjék.

**Szombathely, 2019. június „ ”**

**/: Dr. Puskás Tivadar :/**

**HATÁROZATI JAVASLAT**

**……../2019. (VI.18.) Kgy. számú határozat**

1. Szombathely Megyei Jogú Város Önkormányzatának Közgyűlése a Savaria Szimfonikus Zenekar 2019/2020-as évadra vonatkozó szakmai tervét az előterjesztés melléklete szerinti tartalommal elfogadja.
2. A Közgyűlés elhatározza, hogy a program megvalósításához szükséges 13.236.300,- Ft összegű többletforrást a 2020. évi költségvetésben biztosítja.
3. A Közgyűlés felkéri az igazgatót a program megvalósításához szükséges feladatok elvégzésére.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Kiss Barna, a Savaria Szimfonikus Zenekar igazgatója,

Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal